Funcționarii din administrația publică locală, afiliați la Federația Națională a Sindicatelor din Administrație (FNSA), vor intra, joi, în grevă generală de o zi, nemulțumiți de dezinteresul Guvernului față de problemele generate de salarizarea deficitară a angajaților din acest domeniu.

Secretarul general al FNSA, Bogdan Șchiop, a declarat, marți, la Cluj-Napoca, într-o conferință de presă, că acțiunea de protest este declanșată ca urmare a nepăsării și dezinteresului manifestate de Guvern față de problemele generate de salarizarea deficitară a angajaților din administrația publică locală.

„FNSA organizează, joi, 30 aprilie, la nivel național, o grevă generală de o zi în administrația locală, în primării și consilii județene, ca urmare a nepăsării și dezinteresului manifestate de către Guvern față de problemele generate de salarizarea deficitară a angajaților care își desfășoară activitatea în instituțiile din administrația publică locală, cea mai slab plătită categorie de salariați din sistemul bugetar. Au fost colectate aproape 18.000 de semnături din partea membrilor de sindicat care susțin declanșarea grevei. Activitatea în instituțiile publice va fi întreruptă aproape în totalitate, urmând să asigurăm în ziua grevei generale doar serviciile de decese și de plată a amenzilor care trebuie achitate în 24 de ore”, a spus Suciu.

Potrivit acestuia, revendicările FNSA privesc reglementarea și liberalizarea acordării tichetelor de masă sau a normei de hrană pentru toți salariații din administrația publică începând cu anul 2015 și majorarea salariilor pentru angajații din administrație, tot începând cu acest an, în proporție de 10 la sută.

Bogdan Șchiop a afirmat că, după trei ani de guvernare, FNSA a constatat că politicile actualului Guvern cu privire la administrația publică locală din România nu diferă cu nimic față de cele aplicate de către guvernele anterioare, actualul Executiv putând fi considerat „un demn continuator al politicilor prin care se mimează dialogul social”.

Aproximativ 30% din totalul salariaților din administrația publică locală vor intra, joi, în grevă generală, a declarat Petru Dandea, vicepreședinte al Cartel Alfa, confederație sindicală la care este asociată Federația Națională a Sindicatelor din Administrație.

Potrivit acestuia, acțiunea de protest va începe la ora 8.00 și se va încheia la ora 16.00, funcționarii urmând să meargă la serviciu, însă fără să lucreze, fiind eliberate doar certificate de deces.

Tot joi, aproximativ 600 de funcționari publici vor participa, între orele 10.00 și 12.00, la un miting în fața Primăriei Capitalei.

După greva generală de o zi, va fi organizat un miting la București, în 27 mai, la care sunt așteptați să participe 3.000 de persoane. De asemenea, va fi organizată o acțiune de strângere de semnături în vederea declanșării grevei generale pe termen nelimitat în administrația publică în luna octombrie.

FNSA este o federație reprezentativă la nivel național având circa 40.000 de membri din primării, consilii județe și instituții subordonate acestora la nivel național.